钦定古今图书集成/明伦汇编/官常典/第787卷 > 任布
## 钦定古今图书集成/明伦汇编/官常典/第787卷 > 任布

按《宋史》本传：“布字应之，河南人，后唐宰相圜四世孙
也。力学，家贫，尝从人借书以读。进士及第，补安肃军
判官，辄刺问虏中事，上疏请饬边备，仍奏河北利害。
后契丹至澶渊，真宗识其名，特改大理寺丞，知安阳
县，通判嘉州。还知开封府司录事，通判大名府。初置
提点刑狱，选布领荆湖南路，入权三司盐铁判官，判”
度支勾院。京城东南有泉涌出，为筑祥源观，男女徒
跣奔走瞻拜。布论之曰：“明朝不宜以神怪衒愚俗。”遂
忤宰相意。又与徐奭、麻温共试开封府进士，而奭潜
发封卷视之。降监邓州税，徙知宿州。时越州守阙，寇
准曰：“越州有职分田，岁入且厚，今争者颇众，非廉士
莫可予。”乃徙布越州。有祖讼其孙者：“醉酒詈我。”已而
自悔，哭于庭曰：“我老无子，赖此孙以为命也。”布闻知，
贷其死，上书自劾，朝廷亦不之责。寇准贬，布亦徙建
州。累迁尚书职方员外郎。丁谓既逐，稍用为白波发
运使。岁馀，判三司开拆司，出为梓州路转运使。富顺
监盐井，岁久卤薄而课存，主者至破产，或鬻子孙不
能偿。布奏除之。迁祠部郎中、权户部判官，擢江、淮置
制发运使。前使者多聚山海珍异之物以饷权要，布
一切罢去。召为三司度支副使。奉使契丹还，加直史
馆、知荆南，为盐铁副使，命馆伴契丹使。历兵部、刑部
郎中，拜右谏议大夫、知真定府。或欲省河北兵，布言：
“契丹、西夏方窥伺中国，备未可弛也。”筑甬道属滹沱
河，跨绝泥潦。徙滑州，改天雄军，迁给事中、集贤院学士、知许州。未几，为龙图阁直学士，徙澶州。黄德和诬
刘平降贼，欲收平家，布力言平非降贼者。复徙真定，
又徙河南府，未至，召为枢密副使。布纯约自守，及秉
政，无所建明。子逊尝上书诋大臣及布皆为不才，御
史鱼周询因奏疏曰“布不才，其子能知之。”乃以尚书
工部侍郎罢知河阳。议者以周询引逊语逐其父，为
不知礼。改蔡州，授太子少保致仕，进少傅。皇祐间，诏
陪祀明堂，称疾不赴。赐二子进士出身，迁少师。始，布
归洛中，作“五知堂”，谓知恩、知道、知命、知足、知幸也。卒，
赠太子太傅，谥恭惠。子达，性亦恬远，尚释氏学，历官
为司封郎中。